Ασιατικό καλαμάρι με ωμές πιπεριές και σόγια
Μόλις 30 δευτερόλεπτα ψήνει ο σεφ Χριστόφορος Πέσκιας το καλαμάρι για να μείνει κρουστό και τραγανό, και το σερβίρει με άφθονες ολόφρεσκες πιπεριές!
1 κιλό καλαμάρια, σε λεπτές ροδέλες, 6 πιπεριές κέρατο γλυκές+3 πιπεριές Φλωρίνης, σε πολύ λεπτές ροδέλες, 1 μάτσο κόλιανδρος (ή μαϊντανός) φρέσκος, ψιλοκομμένος, 1 ματσάκι βασιλικός φρέσκος, ψιλοκομμένος, 60 ml μίριν (γλυκό κρασί από ρύζι με 14% αλκοόλ, σε καταστήματα με ασιατικά τρόφιμα – αν δεν βρούμε, αντικαθιστούμε με λευκό γλυκό κρασί), 40 ml σάλτσα σόγιας, ανακατεμένη με 4 φύλλα shiso *, πολύ ψιλοκομμένα, ή φύλλα μέντας ή βασιλικού, με διαφορετικό γευστικό αποτέλεσμα, 80 ml χυμός μοσχολέμονου, 40 ml ρυζόξιδο ή ξίδι από λευκό κρασί, 60 γρ. μαυροκούκι, 120 ml ελαιόλαδο, αλάτι, πιπέρι φρεσκοτριμμένο
Για το ασιατικό καλαμάρι με ωμές πιπεριές και σόγια ζεσταίνουμε ένα μεγάλο αντικολλητικό τηγάνι πολύ καλά σε πολύ δυνατή φωτιά, σκέτο, μέχρι σχεδόν να καπνίσει.Προσθέτουμε 1 κουταλιά της σούπας από το ελαιόλαδο και σοτάρουμε το καλαμάρι, σε δόσεις, για 30 δευτερόλεπτα. Τηγανίζουμε το καλαμάρι σε δόσεις, γιατί δεν θέλουμε να πέσει η θερμοκρασία, θέλουμε να ροδίσει αμέσως και να μη βγάλει υγρά.Μεταφέρουμε σε μπολ, προσθέτουμε τις πιπεριές, τον κόλιανδρο και τον βασιλικό και ανακατεύουμε. Σε άλλο μπολάκι ανακατεύουμε το μίριν, τη σόγια, τον χυμό μοσχολέμονου, το ρυζόξιδο και το υπόλοιπο λάδι.Αναμειγνύουμε το ντρέσινγκ με το καλαμάρι, πασπαλίζουμε με το μαυροκούκι και αλατοπίπερο και σερβίρουμε.
Καλαμάρι , Θράψαλο,Πιπεριές,Νηστίσιμα